作者：颜奎
词牌/韵律：摸鱼儿

paragraphs: 对琴台、不堪尘涴，春风微露纤指。
峥嵘鹤膝翘空势，取次著花安蕊。
偏有意。
把竹外一枝，飞洒轻烟里。
月痕如洗。
又底事丹青，何须水墨，虚白阚清泚。
华堂暮，珍重休弹麈尾。
静中留此佳致。
桥西几度香浮处，回首都随流水。
闲徙倚。
叹汨没黄埃，变幻皆如此。
蜚廉莫起。
待别有神人，风斤一运，和影上窗纸。